“หุ้นเอเชีย” เปิดรีบาวด์ รับดัชนีฮั่งเส็งพุ่ง 2% แนะจับตาประชุมแบงก์ชาติออสซี่-เฟด
ตลาดหุ้นเอเชียเปิดบวก รับดัชนีฮั่งเส็งเทคพุ่งขึ้นกว่า 2% นักลงทุนจับตาประชุมธนาคารกลางออสเตรเลีย และกิจกรรมภาคการผลิตจีนของผลสำรวจภาคเอกชน รวมถึงประชุมเฟด
ตลาดหุ้นเอเชียเปิดบวก รับดัชนีฮั่งเส็งเทคพุ่งขึ้นกว่า 2% นักลงทุนจับตาประชุมธนาคารกลางออสเตรเลีย และกิจกรรมภาคการผลิตจีนของผลสำรวจภาคเอกชน รวมถึงประชุมเฟด
1 พ.ย. 2565

ผู้สื่อข่าวรายงานว่า ตลาดหุ้นเอเชียเปิดบวกในวันนี้ ขณะที่นักลงทุนจับตาการประชุมตัดสินใจเรื่องอัตราดอกเบี้ยนโยบายของธนาคารกลางออสเตรเลีย (RBA) และกิจกรรมภาคการผลิตจีนของผลสำรวจภาคเอกชน รวมถึงการประชุมของธนาคารกลางสหรัฐ (เฟด) ที่มีกำหนดเปิดฉากขึ้นในวันนี้ตามเวลาสหรัฐ
ดัชนี NIKKEI 225 ตลาดหุ้นญี่ปุ่นเปิดวันนี้ที่  27,614.64 จุด เพิ่มขึ้น 27.18 จุด หรือ +0.1%, ดัชนี HSI ตลาดหุ้นฮ่องกงเปิดวันนี้ที่ 14,859.92 จุด เพิ่มขึ้น 172.9 จุด หรือ +1.18% จากนั้นพุ่งขึ้น 2% ในช่วงสั้นๆ โดยได้แรงหนุนจากดัชนีฮั่งเส็งเทคที่พุ่งขึ้น 2.32% และดัชนี SSE Composite ตลาดหุ้นจีนเปิดวันนี้ที่ 2,899.50 จุด เพิ่มขึ้น 6.02 จุด หรือ +0.21%
สำหรับในจีนนักเศรษฐศาสตร์ในผลสำรวจที่จัดทำโดยสำนักข่าวรอยเตอร์คาดการณ์ว่า ดัชนีผู้จัดการฝ่ายซื้อ (PMI) ของไฉซินจะอยู่ที่ 49 ซึ่งบ่งชี้ว่าภาคการผลิตหดตัว ขณะที่โตโยต้าและโซนีเตรียมรายงานผลประกอบการ
ด้านตลาดหุ้นสหรัฐปรับตัวลงในวันจันทร์ (31 ต.ค.) แต่ดาวโจนส์ทำผลงานแข็งแกร่งที่สุดสำหรับเดือนต.ค. นับตั้งแต่ปี 2519 ขณะที่ดัชนีหลักทั้งหมดของตลาดหุ้นสหรัฐล้วนปิดในแดนบวกเมื่อเทียบรายเดือน หลังปรับตัวลงติดต่อกัน 2 เดือน